
Én, Kapitány Kovács Bendegúz úgy döntöttem, hogy naplót fogok vezetni. Tudom, hogy nem igazán férfias döntés, nem is fogom senkinek ezt megmutatni, de úgy érzem, hogy az épeszem érdekében: muszáj. Muszáj, mert kikészít ez a küldetés, az idióta személyzet és kikészít ez az idióta hajó mindenestől. Szóval így, ide jutottam, megjegyzem, hogy fogalmam nincs, hogy kell naplót vezetni és nem vagyok hajlandó erről Margitkát megkérdezni, mert aztán nekem ki találja pletykálni. Igazából abban reménykedem, hogy majd ha valaki ezt elolvassa, akkor háromszor is meg gondolja, hogy kapitány legyen egy ilyen fostolyos űrtalicskán.

Na de kezdjük el, már előre fárasztó..

- Kapitány, jelentem: megérkeztünk! - üvölti egyszer csak a fülembe a másodtiszt.

- Hova?

- Kapitány, jelentem: megérkeztünk!

- Meg-meg, de hova Ferenc? 

Ferenc, szegény másodtiszt volt, de a rangokat meguntam már valahol a Mars körül.

- Oda ahova meg kellett érkezzünk, maga szólt, hogy szóljak.

- Rendben Ferenc, ügyes vagy, most mond el, hogy pontosan hova érkeztünk meg! 

Itt már félig ordítottam.

- Kapitány, megérkeztünk a Naprendszerünk határához!

Wow, azt hittem látványosabb lesz. Na, mindegy, 3 hónappal ezelőtt indultunk el nagy cécóval, körülbelül a Holdig voltam úgy vele, hogy majd ez a pillanat nagy szenzáció lesz.

-Rendben, akkor mehetünk is tovább!

-De, merre uram?

-Valami ünneplés?? - köpött be Zoli a zászlós.

Na, ez a zászlós, ez nagy figura. Zolinak nagyjából minden második mondata kérdés volt és "valami"-vel kezdődött és szerintem folyamatosan titokba gebulázott, mondjuk ez nem volt meglepő mivel a legénység nagy része titokba gebulázott (én is), csak azok nem, akik régebb még a ködöt is megitták és most szent nemiszomok.

-Most ünnepeltünk mikor elindultunk (sőt, akkorát ünnepeltünk, hogy én az indulásra sem igazán emlékszem), hát előre Ferenc, mindig csak előre. - mondtam valami erőltetett pátosszal a hangomban.

-De kapitány, mondjon egy irányt!

Hú ez a Ferenc milyen idegesítő tudott lenni. Való igaz hogy akkora nagy volt az izgalom az indulásnál hogy konkrét úticélt vagy irányt nem igazán határoztunk meg, úgy voltunk vele, hogy lesz, ami lesz. Sőt, igazából senki nem is hitte, hogy idáig eljutunk igazán.

-Ferenc, nyomjátok tovább az előre gombot könyörgöm s majd meglátjuk, ünnepelni meg majd ünnepelünk, ha meg is érkezünk egy konkrét helyre, különben is, nektek az élet egy ünnep!

Számítottam itt Zoli vigyorára és be is következett. Ez után az értetlenkedés után szükségem volt egy kis feszültséglevezetésre, ami a szolgálati időmben (ami érdekes módon mintha 24-ből 24 lett volna, de erre rátérek még később) jövésmenést jelentett. Az az igazság, hogy nem izgatott fel egyáltalán az, hogy elértük a Naprendszerünk határát, s akkor mi?, annyira üres ez az Űr, hogy mindenhol ugyanolyan. Huh, ez egy elég depresszív kijelentésre sikerült. Mondjuk az egy kisebb csoda hogy idáig eljutottunk, mint a Székely Űrszövetség első és egyetlen (valószínűleg az utolsó) űrhajója: az ESZSZ Űrtalicska. Igen, röhejes, ez van festve az oldalára, a festék alatt meg valami amerikai név van, nem emlékszem rá. És igen, ez eredetileg egy amerikai hajó, amit megvettünk az amerikaiaktól, át festettünk, beletettük Székelyföld krémjét és elindultunk vele. Maga a vásár nagyon vicces volt, történt egy ilyen hatalmas "dobjuk össze a pénzedet és vegyük meg" dolog, amibe aztán lej, forint, dollár, márka, tej, tojás, pityóka, féldisznó, régi orosz druzsba meg minden volt, de mivel Amerikában éppen valami nagy civil civakodás volt ezek úgy örvendtek főleg az ennivalónak, hogy lepcsegett a fülik tőle s adtak egy űrhajót, hogy menjünk s fedezzük fel az univerzumot. Na, ez szépen hangzik ez a nagy felfedezés Star Trek dolog, de minket igazából azért küldtek, hogy találjunk "valamit" amivel el tudjuk érni hogy Székelyföld végre autonómiát kapjon, mivelhogy már 2332 van és még mindig nem kapott(sicc!). Na, erre varrjon valaki bogot, a szarság az egészben pedig az hogy azt kezdtem észrevenni, hogy az egész személyzet kezdi a kezét mosni és úgy van vele hogy majd a kapitány, mivel ő a kapitány (logika?) "megoldja ezt a valamit". Na, mesze s fogd meg jól s el se ereszd jó sokáig.

Megint valaki valamivel kiakasztott s megint jövésmenésre kényszerültem és az egyik sarkon szabály szerint belebotlottam Jánoskába. Jánoska volt az apródom, vagyis a csicskám. Egyik ritka előnye a kapitányságnak az, hogy kap az ember egy csicskát, még ha egy olyan féleszű, sunnyer, alkesz, pletykafészket is mint Jánoska, szuper. Na, szóval, megborultunk Jánoskával a sarkon valamelyik szinten és hallottam valamit a borulás közbe ami nem tetszett.

-Jánoska, remélem rosszul hallottam, amit az uniformisod belső zsebiből hallottam!

-Jaj, kapitány úr, el se tudom képzelni mit hallott!-nyálaskodott Jánoska.

-Nem a francot, lássam csak mi van a zsebedbe!

Erre kihúzott onnan egy üveg szeszt! Nem is az volt a meglepetés ebben, hogy a kapitány apródja ilyen nyilvánosan a folyosó középén elévesz egy üveg szeszt, hiszen az az én megrendelt szeszem volt, hanem az hogy hiányzott belőle, legalább egy deci.

-Jól hallottam Jánoska azt a lötyögést, most meséld el nekem Jánoska hogy ebből az üvegből hova tűnt el legalább egy deci pálinkám, hallgatlak!

-Hát, elvettem a főzőtől, aztán éppen csak megnyaltam a tetejit hogy jó-e.

-Na, te aztán jót nyaltál a tetejiből fiam, szentségit.-ezzel a mozdulattal ki is téptem a keziből s elraktam az én zsebembe.

-Hát tudja kapitány, én amolyan nyalakodós fajta vagyok!

Na, erre nem volt válaszom, otthagytam ahol volt s trappolva lötyögtető hangokat kiadva tovább léptettem a szokásos feszültséglevezető kolbászolásomra. Jánoskára biztos nem bízom többet a pálinka beszerzésemet, de akkor kire bízzam? Én személyesen nem mehettem hátra a gépészekhez szeszért, nem is azért mert valaki vagy valami megakadályozott volna ebben, hanem azért mert nem volt kedvem annyi emberrel találkozni az úton, hiszen a hajó leghátuljában volt a főző. Azt tudni kell, hogy a hajó teljesen űrutazásra lett tervezve és építve, magyarul mondva otromba tégla alakú volt, azért nem kocka hogy lehessen hierarchikusan beosztani a részlegeket, ezt is magyarul mondva elől legyenek a górék, hátul a hajtóművek mellett meg a csicskák, közöttük meg fokozatosan beosztva a többiek. Nálunk ez úgy nézett ki, hogy elől volt a híd, ez volt az én területem, utána jött a tudományos részleg, itt voltak a nagyokosak, ők feleltek a kajáért is, utána jöttek a biztonságiak és a hadi személyzet, ők folyamatosan dorbézoltak és agyonbicskázták egymást, leghátul pedig a gépészek, vagyis az ezermesterek, akik mindenhez is értettek, na ott főzték a szeszt. Persze a részlegek között virágzott a feketekereskedelem, igazából sima fehérkereskedelemnek is nevezhetnénk mivel pénz nem létezett a hajón, azt hogy a szabályzat ezt tiltotta-e vagy nem azt nem tudtuk mivel az erre vonatkozó oldalt valaki kitépte a szabálykönyvből, de valószínűleg igen. Szóval nevezhetjük szürkekereskedelemnek, pont olyan szürkének, mint az egyenruhánkat, vagy most az agyamat, mert sehogy se tudom kitalálni, hogy kivel juttassam fel a szeszemet a gépészetről..

Megvan! Az ember csak feldobja a problémát a levegőbe és leszáll a megoldás! Egy hirtelen hivatalos inspekció! Soha nem csináltam ilyent, de most eljött az ideje. Hátha találkozom végre a helyettesemmel is, vagyis a drága elsőtiszttel, akiről azt sem tudom még, hogy néz ki, nem volt szerencsénk még egymáshoz.

-Ferenc, Lacika, utánam, hivatalos inspekcióra megyünk a gépészekhez, megnézzük a hajtóműveket!

-De uram - pofázott vissza Lacika zászlós, aki hivatalosan az egyik pilóta volt, annak ellenére hogy a hajó hivatalosan elpilotálta saját magát - innen is megtudjuk nézni őket!

Azzal a kis pofátlan köcsög két gombnyomással a nagyképernyőre tette a kamerát a gépteremről, ahogy a hajtóművek szépen duruzsolnak a háttérben, a terem közepén pedig egy csipkés terítős asztalon egy marék gépész éppen malackásat játszik. Ez a Lacika, éreztem a zsigereimmel, hogy ehhez a nagyokoshoz többet az életben nem szólok hozzá, s erre még tudja fokozni is:

-Nekem úgy tűnik Kapitány hogy minden rendben a gépteremben! Ugye Margitka? Kérünk egy jelentést a hajtóművekről!

-A hajtóművek 82,71 százalékon teljesen rendben működnek, következő kötelező ellenőrzés 2 nap múlva, semmi szükség jelenleg inspekcióra!

Na, ezek ketten betették az ajtót! Leégettek itt az egész híd előtt, nem mintha valaki túlságosan is figyelne, mindenki annyira törekszik, hogy úgy tűnjön, mintha valami nagyon fontosat csinálna. Kivéve Margitkát, aki biztos beírta a naplójába, hogy a kapitány itt szökteti a bandát felesleges inspekciókkal, biztos ebédre a rigójancsim kevésbé lesz majd tejszínhabos. A franc egye ki. Amúgy Margitka, vagyis Margitka2000 hivatalos nevén a hajó beépített hiper szuper mesterséges intelligencia számítógép akármije, aki mindent tud, mindenhol ott van, minden lát és mindent tud irányítani. Kérdem én ilyenkor, hogy akkor minek is vannak emberek a hajón. Erre a kérdésre a hivatalos válasz az, hogy annyi év után mióta a mesterséges intelligenciát felfedezték, még mindig nem sikerült bennük az emberi intuíciót reprodukálni. Szóval mi azért vagyunk ezen a hajón, hogy intuíciózzunk. Na, akkor én most megintuíciózom Margitkát.

-Margitka kedves, ha ilyen nagyokos vagy, mond meg nekem szépen, hogy hol van az elsőtisztem!

-krrr kccsks ssz ssssszsz kkckskzfff - nyekeregte Margitka.

Mesze neked mesterséges nagyokos. Bezzeg a budin rám tud kiabálni, hogy vigyázat meteoreső, de nem tudja hol van az elsőtisztem! Gyalázat.. 

Ülök a kis szobámban, szüpütyülöm a kis páleszemet, pászkát rágcsálok, gondolkozok, hogy tudnám a szeszemet feljuttatni a gépészektől, meg hogy hol lehet az elsőtisztem, erre egyszer csak megszólal Margitka:

- Riadó, riadó, idegen bolygó előttünk! - erre ki is köptem a drága szeszt ami a szájamba volt, hogy a ménkőbe? Alig haladtunk valamit a nagy ünneplős Naprendszer határtól valami random irányba és találtunk egy bolygót, nemgyenge. Na, de minden rossznak van egy jó oldala is, végre kaptam egy indokot, hogy hátra menjek a gépészekhez!

Hamar puccba is vágtam magam és futottam a Hídra.

-Lázár, jelentést kérek!

Lázár volt a navigátorunk, elég komoly pasas, annyira komoly, hogy hamar elkezdett valamit gépelni.

-Lázár, mit csinál? Várom a jelentést!

-Írom a jelentést uram, mindjárt küldöm!

-Lázár, most komolyan, hallani akarom!!

-Rendben, előttünk látunk egy kis törpecsillagot, ami körül kering a lakható zónában egy magányos bolygó, most elemezzük hogy van-e élet rajta!

Szuper, egyet vigyorogtam és azzal futottam hátra a gépészek fele, végre van indokom, hogy hátra menjek és siessek is egyúttal. Átrobogtam a tudományos részlegen, sajnos frontálisan ütköztem Piroskával, a nagyokos részlegvezetővel. Azt mondják, ha lúd, akkor legyen kövér:

-Piroska, készüljön, maga az első leszállóegységben lesz, gondoljon arra, hogy mekkora lépés ez az emberiségnek! - próbáltam ezt minél ceremoniálisabban mondani miközben abban reménykedtem, hogy megeszik őket valami óriás 12 lábú dzsuvás bogarak.

Hamar átjuttam rajta mert kijelentésem után valami szív beszélő akármilyen stoppot kapott lelkesedésében és meg sem tudott szólalni. Ez szuperül ment idáig. Most jön a biztonsági részleg. Itt gyanúsan nagy volt a csend. Nagyon gyanús volt a csend. Mi a franc? Itt nem szokott csend lenni. Megálltam az ebédlő előtt, itt biztos kell legyen valaki, benyitok, bekukkintok, azzal vissza is húzom a fejem az ajtóval együtt. Ha jól láttam az egész brigád ezredestől apródig az OSK-Csíkszereda meccset nézte és éppen az OSK büntetőre készülődött. Még pár lépés és ordítás. Szaladtam tovább. Ez eddig szuperül ment, két szektor letudva, most jönnek a gépészek. Igazából élveztem volna a gépészeket, ha nem lettek volna hatalmas nagy sunnyerek, ezek olyan tákolásokra voltak képesek, hogy McGájver eldobta volna tőlük a bicskáját és elmegy papnak. De sunnyerek voltak, még a Jupiter körül kaptam rajta őket hogy felhígítják a páleszemet almalével, hogy honnan volt almalevük abba bele se merek gondolni, az alma mint gyümölcs még 2207-ben kipusztult a Földről (a szilva szerencsére nem) én is csak fényképről ismerem. Na de meg is érkeztem, valamiért nagy volt a sürgés forgás, gondolom nem azért, mert egy idegen bolygóhoz közeledtünk, hanem azért mert engem megláttak, érdekes módon mindenki tetőtől talpig dzsuvás meg olajos volt, viszont sehol nem láttam semmi szerelésnek nyomát de mindenki olyan tempóban tett-vett hogy abba egy jól edzett ember is 10 perc után összeesne, szerelők..

Hamar elő is került a szerelők főnöke, Karcsi bá, róla azt kell tudni, hogy mindig egy 22-ős villás kulcsot törölgetett a kezében egy ritka getvás olajos ronggyal. Egyszer becsület szavamra utánanézek a hajó használati utasításában annak, hogy vannak-e egyáltalán 22-es csavarok ebben a talicskában, mert szerintem nincsenek.

Útba is igazított hamar, Gyuri bá irányába, aki éppen az én dílerem. Meg is találom az öreget, éppen valamit töltöget.

-Jó reggelt fiam, mi kéne? - elnéztem neki egyedül a "fiam" megszólítást mivel kábé kétszer annyi idős volt, mint én.

-Jó reggelt Gyuri bátyám, látom szerencsére nem izgatta fel magát ezzel a bolygó dologgal, azt akarom mondani, hogy elkéne vigyek egy üveg szeszt.- mondtam így csendesen félénken, nem akartam nagyra csapni a dolgot, mert itt a hajón a pletyka úgy ment, hogy ha itt most finganék egy nagyobbat öt perc múlva már elől a hídon mindenki befogná az orrát.

-Fiam, a porciódat Jánoska a reggel elvitte.

A ritka kis gazember, egy haszna van s még azt se.

-Gyuri bácsi az elkallódott (felnyalta az apródom), kaphatnék egy másikat?

-Nem.

Na, ezt szerettem Gyuri bácsiba, nem köntörfalazott, nem kerülgette a témát, mint döglégy a két napos medve szart, azt mondta, hogy nem s kész.

-Na, jól van akkor köszönöm, viszlát s egészséget Gyuri bácsi!

Azzal behúzott farokkal sunnyogtam vissza üres kézzel a hídra, hogy szervezzek meg egy bolygóra szállást. Úgy döntöttem, hogy Jánoska is ott lesz az első leszálló csapatban.

Igazából ezen a ponton jobban érdekelt, hogy kiket küldök le első hullámban, mint az hogy mi a helyzet a bolygóval. A bolygóról amúgy annyit tudtunk meg hogy határozottan van élet rajta, a légköre rendben van és sok nincs hátra neki, mivel pár ezer év múlva belezuhan a törpecsillagba. Nem hatott meg a történet, le kell menni, szétnézni s valami hasznosat összeszedni, ennyi. Na de a kezdőcsapat, mivel az elosztásra a kedves elsőtiszt nem volt hajlandó megjelenni így egyedül döntöttem. Piroska, mint első számú tudományos tiszt ment 4 kollégájával együtt, 4 biztonsági ember és Jánoska. Kellett kacagjam, amikor Jánoska szomorúan és lötyögve (!!!!) ment átöltözni.

-Szidike, - Szidike volt a hídon a kommunikációs tisztünk, nagyon talált neki ez a poszt, elvégre ő volt a hajó fő pletykafészke is, majdnem élőben tudta közvetíteni, hogy ki mit hol csemerkedik a hajón - 5 percenként tájékoztatást kérek hogy mi történik az expedíciós csapattal!

Azzal beleültem a székembe és vártam, hogy mi lesz. Hát ez lett:

5 perc: Az expedíciós csapat a leszálló egységgel elhagyta a hajót.

10 perc: Az expedíciós sikló leszállt a bolygón.

15 perc: Az expedíciós csapat egyik fele szétlőtt valami idegen lényeket, amíg a másik fele virágokat szedett egy réten.

Ezen kellett kacagjak, igazából fegyverekkel nagyon jól el voltunk látva, az amerikaiak 40 jó kövér mangalicáért itt hagyták az összes fegyvert nekünk a hajón, ami nem volt se gyenge se kevés. Aztán utólag kiderült, hogy a szétlőtt lények a bolygó őshonos civilizáció képviselői voltak, akiket végül szőrmókoknak neveztünk el.

20 perc: Amíg az expedíciós csapat két fele vitatkozott újabb szőrmókok jelentek meg a hajó mellett.

25 perc: Az expedíciós csapat tárgyal a szőrmókokkal.

30 perc: A szőrmókok átadnak valamit az expedíciós csapatnak.

35 perc: Az expedíciós csapat is átad valamit a szőrmókoknak.

40 perc: Az expedíciós csapat visszatér a hajóra.

Na, itt állítsuk meg a lovakat egy kicsit. A tárgyalás egy fejetlen kézzel-lábbal mutogatás volt, az a valami, amit adtak pedig egy állat szerűség, amit utólag űrtehénnek neveztünk el, mivel erre az állatra hasonlított a legjobban, amit a csapatunk átadott pedig Jánoskának hála az pedig az én fél üveg páleszem volt a súly essen bele!!

Történt egy kis meglepetés, márpedig az, hogy mire reggel felkeltem azzal fogadtak, hogy a tegnapi kis expedíció minden tagja feldobta a talpát. Na, erre tegyél bogot! Az ajándék tehén pedig vígan lógatta a farkát a kis leszigetelt akváriumában, amibe beletettük. Én meg az este búsultam a pálinkámat.

Ott ültem már reggeli után az ajándék tehénnel szemben, természetesen az üvegfal külső oldalán, mögöttem Ferenc laza vigyáz állásban, várva a parancsaimat, senki nem tudta, hogy mitévők legyünk, tőlem várta a további tennivalókat, ha már egyáltalán lenne értelme további tennivalóknak.

Gondolataim szépen sorban:

1. Elég valószínű, hogy holnap reggelre mi is mind feldobjuk a talpunkat.

2. Le kell, hogy lépjünk innen minél hamarabb.

3. Jánoskát sajnáltam, végül is az apródom volt és nem volt helyettese, szóval nem lesz többet apródom.

4. 10 embert elvesztettünk csak így pikk-pakk, egyik percben még vagánykodtak, hogy milyen szép virágokat hoztak meg egy tehenet erről az idegen bolygóról, meg hogy milyen elegánsan puffantottak szét őrölthúsba pár szőrmókot másik percbe meg 10 élettelen kolléga..

-Kapitány, várom a parancsot!-nyekeregte Ferenc a hátam mögött.

-Ferenc, remélem ott a tekenő a beleidnek a kezedbe, mindjárt mondom!!

Szóval, 10 elvesztett kolléga csak így. A hiány, a felelősség és a nemérdekel érzelmei kavarogtak bennem. Nehéz leírni szavakkal amikor az emberben három érzés is kavarog egyszerre, szédülök tőle mert nem tudom hogy melyiknek adjak utat vagy melyiket éljem meg. Inkább hagyom őket kavarogni, azt viszont tudom, hogy ezért én vagyok a felelős, mert sajnos egy hajón mindenért a kapitány a felelős ugye!?

5. Ha ez most egy amerikai scifi sorozat lenne, akkor én is lementem volna az expedíciós csapattal és mivel úgy gondolom hogy nem én lennék a főszereplő most én is ott feküdnék egy olyan kék szemeteszsákban kihűlve mint a többiek szépen kiterítve.

6. Kicsit visszatérve a 4.-es ponthoz, nem tudom, hogy lehet az ember egyszerre szomorú és vidám, de közbe nemtörődöm is. Mert pont így érzem magam, én küldtem le őket, én vagyok talpuk feldobódásuknak az okozója. Mondjuk az is igaz, hogy mindenki ismerte előre a rizikókat, szerintem nagyrészük arra se mert volna fogadni hogy épségben elhagyjuk a Naprendszert. Figyelembe véve azt is, hogy a kiképzésünk elég gyatra volt, nem mintha az amerikaiak nem akartak volna minket becsülettel kiképezni, csak hát ők eddig maximum gyümölcssalátában találkoztak szilvával, nemhogy folyékony formában..

-Na jó, vagyis nem jó, Ferenc, pattintsátok ki őket az űrbe ezzel a csemer tehénnel együtt!

-De kapitány, nem kellene ezt a tehenet hazavigyük?

-Ferenc. Szénát nem hoztunk magunkkal, meg amúgy is, sírva röhögnének rajtunk 40 évig, ha hazaállítunk egy tehénnel. Szóval, ki velük!

Nem bírom tovább, mindenki engem merkel mióta kirittyentettem a tehenet és a kollégákat a zsilipen az űrbe, össze kellett hívjam a válságtanácsot. A válságtanács azt jelenti, hogy összeülnek a részlegvezetők és a kapitány egy konzultációra, nincs szavazás meg ilyen marhaságok, csak mindenki elmondja a véleményét a válságról. Na, most nézzük a résztvevőket, a gépészektől jön Karcsi bá, remélem nem hozza a villáskulcsát, a biztonságiaktól Pedro ezredes, persze nem ez az igazi neve, a biztonságiak nagyrészt mind ex-idegenlégiósok akiknek mind ilyen furcsa beceneveik vannak, a tudományos részlegről meg jön Piroskának az utódja, Brigimami, akiről csak annyit tudok hogy nagyon anyukás, a hidat pedig az első tiszt kellene képviselje.

Szépen össze is ültünk ebéd után a tanácsteremben, persze hogy Karcsi bá elhozta a villás kulcsát, szerencsére nem törölgette hanem beledugta a farzsebibe, Pedro is eljött, nagyon puccba vágta magát, sapka, érdemrendek, pisztoly(!!!) s minden, Brigimami hozott kötögetnivalót, nagyon édi, az első tiszt sehol.. Sőt, a tárgyalóban, amit most használunk először csak négy szék van összesen. Ezen méláztam amikor Zoli zászlós bedugta a fejét:

-Valami gyűlés??

-Nincs valami dolgod máshol? - kiabáltam én is vissza vigyorogva, azzal el is tűnt, persze hogy az egész hajót érdekli mit ültünk itt mi most össze, szerintem Szidike be is poloskázta a helyet és most popcornot zabálva hallgatózik.

-Kedves összegyűltek, remélem ez az első és utolsó válsággyűlésünk..

-Válság van??-szökött fel Pedro a székből a pisztolytáskára tett kézzel, közbe Brigimami elkezdett jajgatni és Karcsibá dobot egy kisebb herákot a sarokba.

-Hát, már nincs - mondtam amilyen nyugodt hangom csak tudtam - de volt és látom, hogy mindenkit megráztak a szőrmókos események, kollega elvesztések..

-Nem kell beszarni, a légiós azért él hal, hogy szolgáljon, legalább szétpukkantottak párat azokból a szöszmötyökből! - Pedrónak ez a válasza nekem kifejezetten tetszett.

-Piroska tudta jól hogy mit vállal, az hogy bizonyára összeszedtek valami nyavalyát az az ők bajuk, én sokkal óvatosabban jártam volna el, s én amúgy is megmondtam neki - húú ez a "megmondtam" szó, hirtelen fejgörcs kapott el és a tizedesem jutott eszembe, Berci. Berci minden szarvihar után odadugja a képét és az mondja, hogy "én megmondtam", meg a francot Bercikém, soha nem mondja meg, na de úgy látszik került még egy "megmondtam" a társaságba..

-A tehenet levághattuk volna Karácsonyra, minnyá itt van, néztem, mintha jó zsírba lett volna.- na, ez aztán értelmes beszólás volt Karcsibától, sőt mind a hármuktól, tényleg, nagyon jó ötlet volt összehívni ezt a tanácsot, s még az első tiszt sem jött el..  

Na, hát hamar kiderült, hogy nem volt nagyon jó ötlet, ilyet nem látott az univerzum.. Az egész tanácsos menetből az került ki a legénységnek, hogy karantént akarok elrendelni (??!!!) és ha ez még nem lenne elég bizarr, mindenkinek alsó ürítő üregi kivizsgálást is melléje! Mi-az-is-ten??!! Ilyen nincs, ezen a hasznos kis tanácskozáson szóba sem került ilyensmi, az orvosi stábból nem is volt ott senki.. Na de ha ez nem verte volna ki a biztosítékot eléggé, akkor ez: 

Ahogy sertepertéltem az egyik folyósón a tudományos részleg közelében egyszer csak felfigyeltem egy ütemes hangra: süty-süty, süty-süty, süty-süty. Volt egy vad elképzelésem hogy mi lehet az és láss csodát be is igazolódott! Marika (a növénytermesztés osztályról) ott sepregetett az egyik ajtó előtt..

-Marika!! Maga ugyan biza mit csinál??

-Sepregetek Kapitány Uram!

-De a jó Istenre minek?? Van 11 millió takarító robotunk, amik az utolsó porszemet is összegyűjtik és újrahasznosítják vagy mit csinálnak vele, semmi értelme a sepregetésnek.

-Hát, megszoktam otthonról, na meg két kapálás között nincs jobb dolgom.

-Kapálás?!? Mi a búst kapál maga? Tudtom szerint hidropóniás növénytermesztésünk van, amibe még kapálni való föld sincs, nem?!?

-Ezt jól tudja Kapitány uram, viszont páran összedobtunk pár zsák földet, amit otthonról hoztunk és az egyik sarokba ültettünk egy kis jó csicsai pityókát!

Na, itt a pofám le is szakadt. Ezen a ponton több érzés kavarodott fel bennem, sajnos egyszerre és elkezdtem sírva röhögni, mint akinek bicska van az oldalában de a komája el kezd neki egy jó viccet mesélni. Vegyük sorban, először is volt bennem egy kis szégyen érzet hogy én nem hoztam magammal az édes anyaföldből (mindenki hozhatott magával 100 kiló személyes cuccot, nekem nagyrészét egy szétszedhető fabudi tette ki, de erről majd később), de ez több embernek is eszébe jutott, másodszor örvendtem és nagyon viccesnek találtam ezt a kezdeményezést (kint a végtelen űrben az ember egyre érdekesebb dolgokkal tölti ki az idejét, de erről is majd később), harmadszor alig vártam hogy egyek abból a jóféle pityókából, negyedszer pedig rájöttem hogy Marika a napi tevékenysége alapján teljesen feleslegesen fogyasztja a levegőt ezen a hajón.

Na de nem ez volt a nap fénypontja, pedig majdnem belenyuvadtam a Marika féle sírvaröhögésbe.

Visszamentem a hídra, hátha






d2d_images/chapter_title_above.png





d2d_images/chapter_title_corner_decoration_left.png





d2d_images/cover.jpg
 SZEKELY
UR-ODUSSZEIA

iRTA:
MATE ISTVAN-MATYAS





d2d_images/chapter_title_corner_decoration_right.png





d2d_images/chapter_title_below.png





